A rechión mas calida de Polonia ye a Silesia Baixa (Voivodato de Silesia Baixa) en lo sudueste d'o país, an as temperaturas en o verano promeyan entre 24 y 32 °C pero pueden arribar dica 34 a 39 °C qualques días en os meses mas calidos de chulio y agosto. As ciudatz mas calidas de Polonia son Tarnów en a Polonia Menor y Wroclaw en a Silesia Baixa. As temperaturas meyas en Wroclaw son de 20 °C en verano y de 0 °C  en hibierno, pero Tarnów tien o verano mas largo de tota Polonia, que dura 115 días, dende meyaus de mayo dica meyaus de setiembre. A rechión mas freda de Polonia se troba en o nordeste, arredol de l'aria de Suwalki adintro d'o Voivodato de Podlaquia, an o clima se veye afectau per os frents fredos provenients d'Escandinavia y Siberia. A temperatura promeyo en l'hibierno en Podlaquia vareya de -6 a -4 °C. Lo mayor impacto d'o clima oceanico s'alufra en Santa Cruz y a redolada costera d'a Mar Baltica dende Police dica Slupsk.